## OTROCI S POSEBNIMI POTREBAMI

## (DODATNA STROKOVNA POMOČ na naši šoli)

Tudi v srednješolskem izobraževanju že nekaj let posameznim dijakom z različnimi učnimi težavami nudimo individualno dodatno strokovno pomoč. V to skupino otrok s posebnimi potrebami spadajo dijaki s primanjkljaji na posameznih področjih učenja, dolgotrajno bolni dijaki, dijaki z govornimi težavami, slepi in slabovidni, gluhi in naglušni učenci, gibalno ovirani in z drugimi motnjami v duševnem razvoju.

Komisija za usmerjanje otrok s posebnimi potrebami lahko dijake glede na vrsto oz. stopnjo primanjkljajev, ovir in motenj določi ustrezen izobraževalni program z enakovrednim izobrazbenim standardom.

Dijaki poklicnega izobraževanja (3-letni program) lahko pridobijo praviloma največ 3 ure dodatne strokovne pomoči, ki se izvajajo v posebni skupini ali individualno v oddelku ali izven oddelka.

Tudi dijaki strokovnega izobraževanja (4-letni program) lahko pridobijo status dijaka s posebnimi potrebami. Le-tem dijakom so nudene določene prilagoditve, kot so npr. podaljšan čas pri ocenjevanju znanja, napovedano ocenjevanje (lahko tudi v individualni situaciji), toleranca do specifičnih napak, ki izvirajo iz njihovega primanjkljaja oz. prilagoditve, ki izhajajo iz odločbe.

Pravilnik o dodatni strokovni in fizični pomoči za otroke s posebnimi potrebami (Ur. l. RS, št. 88/2013) kot novost uvaja tudi svetovalno storitev, s katero se zagotavlja podporno okolje za uspešnejše vključevanje dijaka s posebnimi potrebami v proces izobraževanja. Največ ur dodatne strokovne pomoči je namenjeno predmetom, pri katerih imajo dijaki največ težav. To so predvsem naravoslovna področja in tuji jeziki.

V individualni situaciji dijak pridobi več dodatne razlage, podrobneje utrjuje snov, se uči novih strategij in odpravlja pomanjkljivosti, ki ga ovirajo na poti k večji uspešnosti.

V skladu s strokovnimi priporočili na šoli v ta namen prilagodimo organizacijo pouka, način preverjanja in ocenjevanja znanja, napredovanje dijaka, časovno razporeditev pouka, zagotavljamo individualiziran učni program za predpisane predmete in po potrebi tudi prostor.

Tudi pri opravljanju poklicne mature in zaključnih izpitov se dijakom s PP v skladu s Pravilnikom o načinu izvajanja mature za kandidate s posebnimi potrebami pripravijo prilagoditve.  
Zahtevo za pridobitev tovrstne pomoči, ki jo omogoča veljavna zakonodaja, lahko sprožijo starši ali šola na predpisanih obrazcih, po navadi že konec osnovnošolskega izobraževanja.

SZŠ MS je tudi partnerica v projektu PMDT, PREHOD MLADIH NA TRG DELA. Namen projekta je vplivanje na večjo socialno vključenost mladih s posebnimi potrebami in oblikovanja enotnega podpornega okolja kot vmesnika med šolo in trgom dela za vstop mladih s posebnimi potrebami na trg dela.

Cilj projekta je reševanje problematike visokega deleža nezaposlenih oseb iz ciljne skupine oseb s posebnimi potrebami.

Skupno prizadevanje tako rodi sadove. Na dolgi rok tako komaj uspešni dijaki postanejo bolj samozavestni, bolj zaupajo v svoje zmožnosti, odpravljajo vrzeli in utrjujejo svoje znanje.

Z dodatno strokovno pomočjo imamo zelo pozitivne izkušnje. Uspeh ne izostane, če dijak dela sproti in zavzeto, tako v šoli kot doma. Starši so nepogrešljivi sodelavci in otrokovi pomočniki. Dijak s težavami ne zmore pričakovane odgovornosti za samostojno delo, zato potrebuje odgovorno spremljanje, vzpodbude in skrb s strani staršev, včasih celo do konca izobraževanja.

**Za več informacij se lahko obrnete na**

**koordinatorico otrok s PP na šoli Vido Tivadar, in sicer:**

* **ob torkih, med 9. in 13. uro**
* **- ali po e-pošti: vida.tivadar@guest.arnes.si**